Drop flyets høretelefoner – JBL vil løfte lydoplevelsen i luften

Hvis du har prøvet at se film på et fly med flyselskabets egne høretelefoner, så ved du, at det sjældent er nogen stor lydoplevelse. Det forsøger JBL nu at ændre på. Den amerikanske lydproducent har lanceret en ny version af sine Tour One-hovedtelefoner – nu i tredje generation – og tilføjet en ny trådløs transmitter, Smart Tx, som er målrettet rejsende.

Hovedtelefonerne, JBL Tour One M3, er udviklet med komfort og støjreduktion for øje, og er ifølge JBL selv udstyret med virksomhedens mest avancerede aktive støjreduktion til dato. Det betyder, at de kan lukke en god del af kabinestøjen ude, hvad enten man sidder med en podcast, et videomøde eller bare vil sove.

Men det mest interessante – og nye – er Smart Tx-transmitteren, der følger med i den fulde pakke. Den lille enhed fungerer som trådløs bro mellem flyets underholdningssystem og JBL-hovedtelefonerne, så man slipper for at bruge de medfølgende kabelforbundne høretelefoner. Smart Tx har desuden en lille touchskærm, hvorfra man kan justere lydindstillinger og styre afspilning – og man kan endda personliggøre skærmen med billeder.

En anden funktion, som især kan være relevant på rejser med selskab, er Auracast. Det gør det muligt at dele lyd med medrejsende, så flere kan lytte til den samme film eller playliste samtidig.

Hovedtelefonerne understøtter også JBL’s rumlige lydformat, JBL Spatial 360, og kan tilpasses med Personi-Fi 3.0, som tilpasser lydbilledet til den enkeltes hørelse. Batteritiden er op til 70 timer uden støjreduktion og op til 30 timer med. En hurtigopladning på fem minutter giver desuden op til fem timers ekstra spilletid.

Tour One M3 leveres i et nyt rejseetui med karabinhage, og fås i farverne sort, blå og latte. Prisen er 2.699 kroner uden Smart Tx og 2.999 kroner med transmitteren inkluderet. Begge versioner er nu tilgængelige på JBL’s egen webshop og hos forhandlere – dog først fra 1. juni i versionen med Smart Tx.

Drop flyets høretelefoner – JBL vil løfte lydoplevelsen i luften